
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

U  I M E  R E P U B L I K E   H R V A T S K E

R J E Š E NJ E 

	Trgovački sud u Splitu, po sucu tog suda Pašku Bačiću, kao sucu pojedincu, u postupku povodom prijedloga predlagatelja – dužnika LEONA KOMARA, vlasnika obrta za prijevozničke usluge LEON, Split, Ispod ure 2, OIB: 08757085336, za sklapanje predstečajne nagodbe, na ročištu radi sklapanja predstečajne nagodbe održanom kod ovog suda dana 28. travnja 2016. godine

r i j e š i o   j e                                               

Odobrava se sklapanje predstečajne nagodbe koja glasi:

PREDSTEČAJNA  NAGODBA

I.  Utvrđuje se da je nad dužnikom LEONOM KOMAROM, vlasnikom obrta za prijevozničke usluge LEON, Split, Ispod ure 2, OIB: 08757085336 (u daljnjem tekstu predstečajne nagodbe: dužnik), proveden postupak predstečajne nagodbe kod Financijske agencije, Regionalni centar Split pod klasom: UP-I/110/07/15-01/8527 te da su u tom postupku utvrđene tražbine vjerovnika prema dužniku kako slijedi:

1. REPUBLIKA HRVATSKA, Ministarstvo financija, Porezna uprava, OIB: 18683136487, utvrđena tražbina u iznosu od 301.661,42 kn.

2. GRAD SPLIT, Branimirova obala 17, Split, OIB: 78755598868, utvrđena tražbina u iznosu od 5.141,30 kn.

II. Vjerovnici iz točke I. ove predstečajne nagodbe otpuštaju dug dužniku s osnova redovnih i zakonskih zateznih kamata, a dužnik na sve otpust duga pristaje, tako da pojedini vjerovnici otpuštaju dug dužniku, a dužnik se nakon otpusta dijela duga temeljem ove predstečajne nagodbe obvezuje namiriti vjerovnicima preostali dug, sve u iznosima kako slijedi: 

	Red.
broj
	VJEROVNIK
	IZNOS UTVRĐENE
TRAŽBINE 
U KN 
	IZNOS OTPUŠTENOG DUGA U KN
	PREOSTALI IZNOS DUGA ZA NAMIRENJE
 U KN

	1.
	REPUBLIKA HRVATSKA, 
MINISTARSTVO FINANCIJA,
Porezna uprava
OIB: 18683136487
	301.661,42
	128.394,98
	173.266,44

	2.
	GRAD SPLIT, 
OIB: 78755598868
	5.141,30
	1.561,80
	3.579,50




III. Dužnik se obvezuje vjerovniku REPUBLICI HRVATSKOJ, Ministarstvu financija,  Poreznoj upravi, OIB: 18683136487, isplatiti preostali dug (tražbinu s osnova glavnice) u iznosu od 173.266,44 kn zajedno s kamatama po stopi od 4,5% (četiri i pol posto) godišnje, obračunatim na taj iznos, i to roku od 3 (tri) godine odnosno u 36 (tridesetšest) jednakih mjesečnih obroka, s tim da prvi obrok dospijeva na naplatu posljednjeg dana u mjesecu koji kalendarski slijedi nakon mjeseca u kojem je rješenje suda kojim se odobrava sklapanje ove predstečajne nagodbe postalo pravomoćno, dok svaki slijedeći obrok dospijeva na naplatu svakog posljednjeg dana u svakom narednom mjesecu do konačne isplate. Određene kamate po stopi od 4,5% godišnje dospijevaju na naplatu zajedno sa svakim pojedinim iznosom obroka glavnice tražbine.

IV. Dužnik se obvezuje vjerovniku GRADU SPLITU, OIB: 78755598868, isplatiti preostali dug (tražbinu s osnova glavnice) u iznosu od 3.579,50 kn zajedno s kamatama po stopi od 4,5% (četiri i pol posto) godišnje, obračunatim na taj iznos, i to roku od 3 (tri) godine odnosno u 36 (tridesetšest) jednakih mjesečnih obroka, s tim da prvi obrok dospijeva na naplatu posljednjeg dana u mjesecu koji kalendarski slijedi nakon mjeseca u kojem je rješenje suda kojim se odobrava sklapanje ove predstečajne nagodbe postalo pravomoćno, dok svaki slijedeći obrok dospijeva na naplatu svakog posljednjeg dana u svakom narednom mjesecu do konačne isplate. Određene kamate po stopi od 4,5% godišnje dospijevaju na naplatu zajedno sa svakim pojedinim iznosom obroka glavnice tražbine.

V. Ukoliko bilo koji iznos obroka iz ove predstečajne nagodbe dospijeva na naplatu na neradni dan, dužnik je u obvezi taj isti iznos isplatiti vjerovniku prvi slijedeći radni dan.
 
VI. Ova predstečajna nagodba ima snagu ovršne isprave za sve vjerovnike čije su tražbine utvrđene.

VII. Nakon što je ova predstečajna nagodba pročitana i protumačena strankama, prisutni vjerovnik i dužnik u znak pristanka na predstečajnu nagodbu istu potpisuju pred ovim sudom, a čime se smatra da je predstečajna nagodba sklopljena.



Obrazloženje

	Predlagatelj – dužnik LEON KOMAR, vlasnik obrta za prijevozničke usluge LEON iz Splita, nakon provedenog postupka kod Financijske agencije, podnio je ovom sudu 01.04.2016. god. prijedlog za sklapanje predstečajne nagodbe.  

Uz podneseni prijedlog, dužnik je dostavio sudu cjelokupni spis Financijske agencije, Regionalni centar Split, klase: UP-I/110/07/15-01/8527, a pod kojim brojem odnosno klasom se kod Financijske agencije vodio postupak predstečajne nagodbe za dužnika. 

Iz naprijed navedenog spisa Financijske agencije razvidno je: 
- da je rješenjem Financijske agencije, Regionalni centar Split, klasa: UP-I/110/07/15-01/8527, ur. broj: 04-06-15-8527-19 od 09.12.2015. god. otvoren postupak predstečajne nagodbe nad dužnikom;




- da su rješenjem Financijske agencije, Regionalni centar Split, klasa: UP-I/110/07/15-01/8527, ur. broj: 04-06-15-8527-33 od 12.02.2016. god. u postupku predstečajne nagodbe utvrđene tražbine vjerovnika prema dužniku u ukupnom iznosu od 306.802,72 kn, s tim da su prijavljene tražbine iznosile 306.802,72 kn, dok osporenih tražbina nije bilo, a niti je vršen prijeboj tražbina; 
- da je izvršnim rješenjem Financijske agencije, Regionalni centar Split, klasa: UP-I/110/07/15-01/8527, ur. broj: 04-06-15-8527-40 od 02.03.2016. god. utvrđeno da su za plan financijskog restrukturiranja dužnika glasovali vjerovnici čije tražbine prelaze 2/3 vrijednosti svih utvrđenih tražbina, kao i da je postupak nad dužnikom proveden u skladu s odredbama Zakona o financijskom poslovanju i predstečajnoj nagodbi (Narodne novine broj: 108/12, 144/12, 81/13 i 112/13, dalje ZFPPN).  

Pregledom naprijed navedenih rješenja Financijske agencije, kao i ostale dokumentacije iz spisa Financijske agencije, Regionalni centar Split i to prije svega priložene tablice utvrđenih tražbina vjerovnika, zatim zapisnika s ročišta za glasovanje o planu financijskog restrukturiranja dužnika s priloženom tablicom o načinu glasovanja vjerovnika i formatiziranim obrascem za glasovanje, kao i pregledom plana financijskog restrukturiranja dužnika te nacrta predstečajne nagodbe, sud je utvrdio da su u konkretnom slučaju ispunjene pretpostavke za sklapanje predstečajne nagodbe pa je stoga i zakazano ročište radi sklapanja te nagodbe kod ovog suda za dan 28. travnja 2016. god.

	U vezi s ispunjenjem pretpostavki za sklapanje predstečajne nagodbe valja navesti da je plan financijskog restrukturiranja dužnika prihvaćen kod Financijske agencije s potrebnom većinom glasova iz čl. 63. ZFPPN-a, da je dužnik unutar zakonskog roka iz čl. 66. st. 1. ZFPPN-a podnio sudu prijedlog za sklapanje predstečajne nagodbe te dostavio sve potrebne isprave, kao i da je sadržaj prijedloga predstečajne nagodbe u skladu sa sadržajem prihvaćenog plana financijskog restrukturiranja dužnika. 

	U prijedlogu predstečajne nagodbe dužnik je predložio sklopiti nagodbu na način da vjerovnici Republika Hrvatska, Ministarstvo financija - Porezna uprava i Grad Split, a tražbine kojih vjerovnika su utvrđene u postupku kod Financijske agencije, otpišu svoja potraživanja odnosno otpuste dug dužniku s osnova kamata (redovnih i zateznih), dok se s druge strane dužnik obvezuje isplatiti tim vjerovnicima preostali dio tražbine, koji predstavlja tražbinu s osnova glavnice, zajedno s kamatama po stopi od 4,5% godišnje i to u 36 jednakih mjesečnih obroka, s tim da prvi obrok dospijeva na naplatu posljednjeg dana u mjesecu koji kalendarski slijedi nakon mjeseca u kojem je rješenje suda kojim se odobrava sklapanje predstečajne nagodbe postalo pravomoćno, dok svaki slijedeći obrok dospijeva na naplatu svakog posljednjeg dana u svakom narednom mjesecu do konačne isplate.

	Tako predloženi način i rokovi namirenja tražbina vjerovnika u skladu su s načinom, iznosima i rokovima namirenja tražbina koji su navedeni u planu financijskog restrukturiranja, a što znači da je prijedlog predstečajne nagodbe sukladan sadržaju prihvaćenog plana financijskog restrukturiranja dužnika. 

	Na ročište radi sklapanja predstečajne nagodbe kod ovog suda pristupili su dužnik i vjerovnik, odnosno punomoćnik vjerovnika Republike Hrvatske, Ministarstva financija - Porezne uprave, a koji vjerovnik je prihvatio plan financijskog restrukturiranja dužnika te isto tako njegova utvrđena tražbina čini potrebnu većinu iz čl. 63. ZFPPN-a.



Naime, utvrđena tražbina vjerovnika Republike Hrvatske, Ministarstva financija - Porezne uprave iznosi 301.661,42 kn, a što čini 98,32 % od ukupno utvrđenih tražbina svih vjerovnika koje iznose 306.802,72 kn. Dakle, utvrđena tražbina tog vjerovnika čini potrebnu većinu iz čl. 63. ZFPPN-a, budući da ista prelazi 2/3 vrijednosti svih utvrđenih tražbina vjerovnika.  

	Vjerovnik Republika Hrvatska, Ministarstvo financija - Porezna uprava, kao i dužnik, dali su svoj pristanak za sklapanje predstečajne nagodbe na ročištu kod ovog suda.  

	Kako su dakle na ročištu održanom kod ovog suda 28. travnja 2016. god. svoj pristanak za sklapanje predstečajne nagodbe dali dužnik i naveden vjerovnik dužnika, čija utvrđena tražbina čini potrebnu većinu iz čl. 63. ZFPPN-a, a isto tako je utvrđeno da je sadržaj predložene predstečajne nagodbe sukladan općim pravilima o sudskoj nagodbi te je isti u skladu s prihvaćenim planom financijskog restrukturiranja dužnika, to je stoga sud na održanom ročištu odobrio sklapanje predložene predstečajne nagodbe.
	
Radi navedenog, a sukladno odredbama čl. 66. st. 9. ZFPPN-a u vezi s čl. 442. st. 1. Stečajnog zakona (Narodne novine broj 71/15), odlučeno je kao u izreci ovog rješenja.  

U Splitu, 28. travnja 2016. godine.
 
S U D A C
 
Paško Bačić



POUKA O PRAVNOM LIJEKU: 
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, pismeno u tri primjerka, u roku od 8 dana, a koji rok počinje teći istekom osmog dana od dana objave ovog rješenja na internetskim stranicama Financijske agencije. 



DNA:
-  FINA, Regionalni centar Split, uz dopis i zapisnik
-  Ured državne uprave u Splitsko-dalmatinskoj županiji, Služba za gospodarstvo, 
    Odjel za gospodarstvo Split, uz dopis
-  e-oglasna ploča suda (rok 20 dana)
-  u spis

